REGOLAMENT TAL-KUMMISSJONI (KE) Nru 2028/2005
tat-13 ta’ Diċembru 2005
li jiftaħ għas-sena 2006 kwota tariffarja applikabbli għall-importazzjoni fil-Komunità Ewropea ta' xi oġġetti li joriġinaw min-Norveġja li ġejjin mill-ipproċessar ta' prodotti agrikoli koperti mir-Regolament tal-Kunsill (KE) Nru 3448/93
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta' Diċembru 1993 li jistabbilixxi l-arranġamenti kummerċjali applikabbli għall-ċerti oġġetti li jirriżultaw mill-ipproċessar tal-prodotti agrikoli (1), u b'mod partikolari l-Artikolu 7(2) tiegħu,
Wara li kkunsidrat id-Deċiżjoni tal-Kunsill 2004/859/KE tal-25 ta' Ottubru 2004 dwar il-konklużjoni ta' Ftehim f'forma ta' Skambju ta' Ittri bejn il-Komunità Ewropea u r-Renju tan-Norveġja dwar il-Protokoll 2 tal-Ftehim Bilaterali dwar il-Kummerċ Ħieles bejn il-Komunità Ekonomika Ewropea u r-Renju tan-Norveġja (2), u b'mod partikolari l-Artikolu 3 tiegħu,
Billi:
(1)
Il-Protokoll 2 tal-Ftehim Bilaterali dwar il-Kummerċ Ħieles bejn il-Komunità Ekonomika Ewropea u r-Renju tan-Norveġja (3), minn naħa, u l-Protokoll 3 tal-Ftehim ŻEE (4), jiddeterminaw l-arranġamenti tan-negozju għal ċertu prodotti agrikoli u agrikoli proċessati bejn il-Partijiet Kontraenti.
(2)
Prototkoll 3 tal-Ftehim ŻEE, kif emendat mid-Deċiżjoni 138/2004 tal-Kumitat Konġunt taż-ŻEE (5), jipprovdi għal dazju ta' rata zero li huwa applikabbli għal ċerti tipi ta' ilma li fihom miżjud iz-zokkor jew materjal ieħor tal-ħlewwa jew tat-togħma, ikklassifikati taħt il-kodiċi NM 2202 10 00 u ċerti xarbiet oħra mingħajr l-alkoħol li fihom iz-zokkor, ikklassifikati taħt il-kodiċi NM 2202 90 10.
(3)
Id-dazju ta' rata zero fuq it-tipi ta' ilma u x-xarbiet ikkonċernati ġie sospiż temporanjament għan-Norveġja mill-Ftehim f'Forma ta' Skambju ta' Ittri bejn il-Komunità Ewropea u r-Renju tan-Norveġja dwar Protokoll 2 tal-Ftehim Bilaterali dwar il-Kummerċ Ħieles bejn il-Komunità Ekonomika Ewropea u r-Renju tan-Norveġja (6), minn hawn 'il quddiem “il-Ftehim”, approvat mid-Deċiżjoni tal-Kunsill 2004/859/KE. Skond il-punt IV tal-Minuti Maqbula tal-Ftehim, importazzjonijiet eżenti mid-dazju ta' prodotti tal-kodiċi NM 2202 10 00 u ex 2202 90 10 li joriġinaw fin-Norveġja għandhom jiġu permessi biss fil-limiti ta' kwota ta eżenzjoni mid-dazju, filwaqt li għandu jitħallas id-dazju fuq importazzjonjiet lil hinn mill-allokazzjoni tal-kwota.
(4)
Jeħtieġ li tinfetaħ il-kwota tariffarja għas-sena 2006 għax-xarbiet mingħajr alkoħol ikkonċernati. Skond statistika pprovduta mill-Kummissjoni, il-kwota annwali għas-sena 2005 li nfetħet mir-Regolament tal-Kunsill (KE) Nru 2185/2004 (7) għall-prodotti kkonċernati ġiet eżawrita fil-31 ta' Ottubru 2005. Skond Punt IV tal-Minuti Maqbula tal-Ftehim il-kwota tariffarja għas-sena 2006 għaldaqstant għandu jiżdied b'10 %.
(5)
Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabilixxi l-Kodiċi Doganali Komunitarju (8), jiffissa r-regoli tal-ġestjoni tal-kwoti tariffarji. Huwa xieraq li jiġi pprovdut li l-kwota tariffarja miftuħa minn dan ir-Regolament għandha titmexxa skond dawk ir-regoli.
(6)
Biex tiġi żgurata l-ġestjoni tajba tal-kwota tariffarja fl-interess ta' l-operaturi, il-benefiċċju ta' l-eżoneru mid-dazji fi ħdan il-kwota għandu temporanjament isir bil-kundizzjoni li jitressaq lill-awtoritajiet doganali tal-Komunità ċertifikat maħruġ mill-awtoritajiet Norveġiżi.
(7)
Il-miżuri li dwarhom jipprovdi dan ir-Regolament huma konformi ma' l-opinjoni tal-Kumitat ta' Tmexxija għall-kwistjonijiet orizzontali dwar il-kummerċ ta' prodotti pproċessati li mhumiex imniżżla fl-Anness I,
ADOTTAT DAN IR-REGOLAMENT:
Artikolu 1
1. Mill-1 ta' Jannar sal-31 ta' Diċembru 2006, il-kwota tariffarja tal-Komunità mniżżla fl-Anness I hija miftuħa għall-oġġetti li joriġinaw min-Norveġja li huma elenkati f'dak l-Anness, taħt il-kundizzjonijiet speċifikati fih.
2. Ir-regoli ta' l-oriġini applikabbli reċiprokament g]all-prodotti elenkati fl-Anness I għandhom ikunu kif stipulat fi Protokoll 3 tal-Ftehim bilaterali dwar il-Kummerċ Ħieles bejn il-Komunità Ekonomika Ewropea u r-Renju tan-Norveġja
3. Il-benefiċċju mill-eżoneru mid-dazji fi ħdan il-kwota stipulata fl-Anness I għandu jsir bil-kundizzjoni li jitressaq lill-awtoritajiet doganali Komunitarji iċ-ċertifikat li l-formola tiegħu tingħata fl-Anness II, kif maħruġ lill-esportaturi mill-awtoritajiet Norveġiżi f'waħda mill-lingwi tal-Komunità.
4. Għal kwantitajiet li jiġu importati 'l fuq mill-kwota jew li għalihom ma jiġix ippreżentat iċ-ċertifikat imsemmi fil-paragrafu 3, għandu japplika dazju ta' € 0.047/litru.
Artikolu 2
Il-kwota tariffarja tal-Komunità msemmija fl-Artikolu 1(1) għandha tiġi ġestita mill-Kummissjoni f'konformità ma' l-Artikoli 308a, 308b u 308c tar-Regolament (KEE) Nru 2454/93.
Artikolu 3
Dan ir-Regolament jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu jkun applikabbli mill-1 ta' Jannar 2006.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-13 ta’ Diċembru 2005.